RESOLUCIÓN do 2 de febreiro de 2005 pola que se convocan cursos en colaboración co Fondo Galego de Garantía Agraria.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 09/02/2005

Dentro do programa de actividades da EGAP para 2005, e conforme coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración co Fondo Galego de Garantía Agraria, os cursos que figuran no anexo I, que se deberán desenvolver segundo as seguintes bases:
Primeira.-Solicitudes.
As solicitudes de admisión para os cursos, segundo o modelo que figura no anexo II, dirixiranse ao director do Fondo Galego de Garantía Agraria; rúa dos Irmandiños, s/n, Salgueiriños, 15781 Santiago de Compostela, e presentaranse no seu rexistro xeral, no da Consellería de Política Agroalimentaria e Desenvolvemento Rural, nos das súas delegacións provinciais ou en calquera dos previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Prazo.
O prazo de presentación de solicitudes rematará segundo se indica para cada curso no anexo I.
Terceira.-Selección.
Os criterios de selección axustaranse aos especificados para cada curso no anexo I; ademais procurarase unha repartición territorial equilibrada, de maneira que asista persoal das catro delegacións provinciais e dos servizos centrais.
En calquera caso, os criterios de selección suxeitaranse ás directrices sinaladas na Resolución do 11 de febreiro de 2004, pola que se fan públicos os criterios de participación nas actividades da EGAP (DOG nº 34, do 18 de febreiro).
Cuarta.-Modificacións.
Os órganos convocantes reservan para si a facultade de interpretar e de resolver as incidencias que puidesen xurdir no desenvolvemento dos cursos, así como a de cancelalos se o escaso número de solicitudes non xustificase a súa realización.
Quinta.-Certificado de asistencia.
Outorgaráselles o correspondente certificado de asistencia aos alumnos que participen con regularidade nos cursos.
É obrigatoria a asistencia e puntualidade a todas as sesións dos cursos. Toda ausencia deberá ser xustificada debidamente polo interesado. A falta de asistencia, aínda que sexa xustificada, a máis do 15%
das horas lectivas programadas, impedirá a expedición da certificación anteriormente referida e dará lugar á baixa nos cursos coa perda de todos os dereitos.
Santiago de Compostela, 2 de febreiro de 2005.
Domingo Bello Janeiro
Director da Escola Galega de Administración
Pública
ANEXO I
Curso: A xestión dos dereitos de pagamento único.
1. Obxectivos.
Informar sobre o sistema de asignación e utilización dos dereitos de pagamento único.
2. Destinatarios.
Persoal da Administración autonómica que interveña na xestión dos dereitos de pagamento único.
3. Criterios de selección.
Terá prioridade o persoal do Fogga e da Consellería de Política Agroalimentaria e Desenvolvemento Rural que xestione axudas financiadas polo FEOGA-Garantía.
4. Desenvolvemento.
4.1. Duración: 7 horas.
4.2. Lugares e datas: A Coruña o día 12 de abril, Lugo o día 13 de abril, Ourense o día 19 de abril e Pontevedra o día 20 de abril de 2005.
4.3. Horario: das 10.00 ás 14.00 horas e das 16.00 ás 19.00 horas.
4.4. Prazas: 30 por edición.
5. Contido.
Características do réxime de pagamento único. Determinación de beneficiarios e dereitos. Procedemento para a asignación de dereitos aos produtores. Reserva nacional e cesión de dereitos.
6. Prazo.
O prazo de presentación de solicitudes será de dez días hábiles e comezará a contarse a partir do día seguinte ao da publicación desta resolución no Diario Oficial de Galicia.
Curso: Iniciación á auditoría interna.
1. Obxectivos.
Dotar os asistentes dunha formación básica sobre auditoría interna.
2. Destinatarios.
Persoal da Administración autonómica, dos grupos A e B, relacionados coa tramitación de axudas FEOGA-Garantía.
3. Criterios de selección.
Terá prioridade o persoal que interveña máis directamente na xestión das mencionadas axudas.
4. Desenvolvemento.
4.1. Duración: 12 horas.
4.2. Lugar e datas: sede da EGAP os días 7 e 8 de marzo de 2005.
4.3. Horarios: das 10.00 ás 14.00 horas e das 16.00 ás 18.00 horas.
4.4. Prazas: 20.
5. Contido.
A auditoría interna nos organismos pagadores FEOGA-Garantía. Clases de auditorías. Contido. Procedemento.
6. Prazo.
O prazo de presentación de solicitudes será de dez días hábiles e comezará a contarse a partir do día seguinte ao da publicación desta resolución no Diario Oficial de Galicia.
Curso: Sancións e recuperacións de indebidos no marco do financiamento da PAC.
1. Obxectivos.
Que os xestores das axudas FEOGA-Garantía poidan ter un coñecemento básico da normativa e procedementos específicos en materia de irregularidades e fraudes de fondos FEOGA-Garantía.
2. Destinatarios.
Persoal da Administración autonómica que interveña na xestión de fondos FEOGA-Garantía.
3. Criterios de selección.
Terá prioridade o persoal do Fogga e da Consellería de Política Agroalimentaria e Desenvolvemento Rural que xestione axudas financiadas polo FEOGA-Garantía.
4. Desenvolvemento.
4.1. Duración: 7 horas.
4.2. Lugar e datas: EGAP: 1ª edición, 3 de maio de 2005.
2ª edición, 27 de setembro de 2005.
4.3. Horario: das 10.00 ás 14.00 horas e das 16.30 ás 19.30 horas.
4.4. Prazas: 20 por edición.
5. Contido.
Concepto de irregularidade. Concepto de fraudes. Procedemento de reintegro. Procedementos sancionadores. Sancións.
6. Prazo.
O prazo de presentación de solicitudes será de vinte días hábiles e comezará a contarse a partir do día seguinte ao da publicación desta resolución no Diario Oficial de Galicia.